
ЗАПИСНИК
ОСМЕ СЕДНИЦЕ ОДБОРА ЗА ЗДРАВЉЕ И ПОРОДИЦУ
ОДРЖАНЕ 17. ЈУНА 2026. ГОДИНЕ


Седница је почела у 08,30 часова.
            Седници је председавао др Муамер Бачевац, председник Одбора.
Седници су присуствовали чланови Одбора: доц. др Дарко Лакетић, прим.др Нада Мацура, прим. др Ненад Ристовић, др Слободан Милисављевић, др Иван Рајичић,  др Емеше Ури, проф.др Драган Делић и Марина Мијатовић. 
Седници Одбора су присуствовали заменици чланова Одбора: др Санела Страиновић (проф. др сц.мед. Марија Здравковић), Катарина Стојановић (др Радомир Бојовић), Наташа Богуновић (проф.др Мирка Лукић Шаркановић и Ана Ивановић (др Борислав Антонијевић). 
Седници нису присуствовали чланови Одбора: др Лидија Шарац, Јелена Спирић, проф. др Снежана Ракић и Слађана Милетић, као ни њихови заменици.
 Седници Одбора су присуствовали: из Министарства здравља проф. др Ференц Вицко, државни секретар и др Ружица Јовановић, директорка Управе за биомедицину.

	На предлог председника Одбора, једногласно, усвојен је следећи дневни ред: 
            
Д н е в н и   р е д:
	
1. Разматрање Предлога закона о изменама и допунама Закона о пресађивању људских органа, који је поднела Влада, у начелу,
2. Разматрање Предлога закона о изменама и допунама Закона о људским ћелијама и ткивима, који је поднела Влада, у начелу.

	Одбор је без примедаба усвојио записнике шесте и седме седнице Одбора, које су одржане 16. и 21. априла 2026. године.

	Прва тачка дневног реда: Разматрање Предлога закона о изменама и допунама Закона о пресађивању људских органа, који је поднела Влада.
	Председник Одбора др Муамер Бачевац je обавестио присутне да је Влада поднела Народној скупштини овај предлог закона 30. априла 2026. године и потом дао реч представнику предлагача закона.
 	Директорка Управе за биомедицину др Ружица Јовановић истакла је да су измене и допуне Закона о пресађивању људских органа предложене на основу примедби Уставног суда Србије да постојећим законским решењем, због спорне норме о претпостављеној сагасности за донирање органа, није испоштована аутономија вољe сваког појединца. Уз консултације са Повереником за информације од јавног значаја и заштиту података о личности и Заштитником грађана оформљена је Радна група, која је предложила измену члана 23. Закона о пресађивању људских органа, којима је предвиђен Регистар лица који желе да дарују своје органе односно ткива и Регистар лица која не желе да дарују своје органе односно ткива. Такође, овим законом се поново уводе донорске картице како би се испоштовала аутономија воље сваког појединца и тиме смањиле недоумице.	
	Државни секретар Министарства здравља проф. др Ференц Вицко додао је да се предложеним изменама прописује и да јасно изражену вољу поједица о донирању органа не могу мењати чланови породице.
	У дискусији поводом ове тачке дневног реда учествовали су: Марина Мијатовић, прим. др Нада Мацура, проф. др Драган Делић и др Емеш Ури.
	Марина Мијатовић се критички осврнула на то што у предложеном закону нису дата образложења нових кључних чл. 22а и 22б . Не слаже се са ставом да је Закон у складу са одлуком Уставног суда, а посебно не да је у складу са људским правима, јер истим није у потуности испоштована аутономија воље сваког поједица и није довољно објашњено на који начин људи могу да дају изјаву о донирању органа. Навела је и да треба омогућити да се изјава о донирању органа, као и опозив исте, може дати код јавног бележника и преко портала еУправе, као и то да предложеним законским решењем није јасан редослед давања сагласности односно изјаве након смрти донора. Такође и да у члану 22б Закона није направљена разлика у погледу делимичне и потпуне пословне способности, те да би у истом члану уместо термина ''мишљење'' у делу реченице који се односи на мишљење етичког одбора здравствене установе, боље терминолошко решење била реч ''сагласност'', јер сам термин мишљење нема правно обавезујући карактер. Сугерисала је да се у овај закон уврсти и приватна здравствена пракса, с обзиром на то да доста грађана користи њихове услуге, као и да би приликом вађења личне карте или неких других документа требало да се уведе неки вид образца, на којем би грађани могли да се изјасне о донирању органа. Додала је да треба подизати свест грађана о донирању органа, као и да сходно Закону о правима пацијента, према којем дете са навршених 15 година може самостално дати пристанак на предложену медицинску меру, треба и ту децу едуковати о начину на који могу бити потенцијални донори. 
	Прим. др Нада Мацура поставила је питање које се односи на старосну границу за даривање органа, имајући у виду да са годинама органи губе своју функционалност. Подсетила је да медицинска заједница и Светска здравствена организација у потпуности подржавају пресађивање органа, јер је то доказана научно утемељена и често једина преостала метода за спашавање живота пацијената са терминалним отказивањем органа и представља једно од највећих достигнућа медицине које директно продужава људски век, уз напомену да трансплантација истовремено отвара бројна комплексна правна, етичка и хуманитарна питања.
	Проф. др Драган Делић навео је да земље у региону имају много више донора него Србија, која има око 6,2 донора на милион становника, те поменуо примере Хрватске (око 37) и Шпаније (око 90). У циљу повећања броја донора, сматра да је требало да се измени и члан 18. Закона о пресађивању органа, којим је круг живих давалаца органа сужен закључно са трећим степеном сродства и да се исти прошири до четвртог степена, као и да се предвиди алтруистично давање особа које су емотивно повезане са потенцијалним примаоцем органа, по угледу на праксу других земаља. Позитивно је оценио увођење изјаве о даривању и недаривању органа, као и увођење донорских картица, уз задржану претпостављену сагласност за даривање органа. Додао да је треба проширити могућност давања изјава о даривању органа преко јавног бележника, еУправе и ординирајућег лекара, уз напомену да је право о донирању органа суверено право сваког појединца, а да породица може да буде само чувар те воље. Истакнуто право првенства ванбрачног партнера у односу на родитеље приликом давања сагласности за узимање органа преминулог лица сматра дискутабилним. Додао је да се ове примедбе могу амандманима решити и да је суштина изнетих сугестија проширивање круга давалаца органа у интересу пацијената, уз очување свих стручних, моралних и етичких принципа.
	Др Емеш Ури указала је на значај примарне здравствене заштите у едукацији потецијалних донора, имајући у виду њену разгранатост и присутност у свим деловима земље. Подржава да се давање изјаве о даривању органа прошири на електронску управу. Нагласила је важност едукације шире јавности, њихове информисаности о могућностима и значају помоћи лицима којим је потребан орган за трансплантацију, уз развијање свести да се сви можемо наћи у тој ситуацији.
    Директорка Управе за биомедицину др Ружица Јовановић је на питање о приватној здравственој пракси, подсетила да су државна и приватна пракса у здравству изједначене и да постоји могућност давања изјаве и код једних и код других лекара. На сугестију да се деца преко 15 година укључе у едукацију и изјашњавање о донирању органа, сматра да је потребно прво обавити психијатријски преглед детета па затим о томе разговарати, уз напомену да би акценат у овим активностима требало да буде на старијим грађанима. Постоји идеја да се круг живих давалаца органа прошири на четврти степен сродства, али измена члана 18. Закона о пресађивању органа није предмет предложених допуна и измена. У вези са питањем старосне границе за трансплантацију, у медицинској пракси је то 65 година за већину виталних органа и до 70 година за бубрег. Могућност давања изјаве преко еУправе сматра добрим предлогом и напоменула да би то могло да заживи током следеће године, када се за то стекну технички услови. У вези са поменутим редоследом давања сагласности након смрти донора, додала је да је предложено решење преузето из Породичног закона. 
Поводом ове тачке дневног реда није било више предлога ни дискусије. Председник Одбора је закључио претрес о овом предогу закона и позвао чланове Одбора да се изјасне о Предлогу закона.

            Одбор је, у складу са чланом 155. став 2. Пословника Народне скупштине, одлучио већином гласова (за 10, уздржан 3, од укупно 13 присутних) да предложи Народној скупштини да прихвати Предлога закона о изменама и допунама Закона о пресађивању људских органа.

	Друга тачка дневног реда: Разматрање Предлога закона о изменама и допунама Закона о људским ћелијама и ткивима, који је поднела Влада.
	Председник Одбора др Муамер Бачевац обавестио је присутне да је Влада поднела Народној скупштини овај предлог закона 30. априла 2026. године и потом дао реч представнику предлагача закона.
	Директорка Управе за биомедицину др Ружица Јовановић напоменула је да су исте измене у оба предложена закона, те да нема потребе за додатним објашњењем.
	Председник Одбора је најавио да ће Одбор поднети амандмане, ради добијања бољег и квалитетнијег закона, који ће да повећа односно настави тренд раста донора.
	Пошто више није било пријављених за реч, председник Одбора је позвао чланове Одбора да се изјасне о овом предлогу закона.
	Одбор је, у складу са чланом 155. став 2. Пословника Народне скупштине, одлучио већином гласова  (за 10, уздржан 3, од укупно 13 присутних) да предложи Народној скупштини да прихвати Предлога закона о изменама и допунама Закона о људским ћелијама и ткивима.

		Седница је завршена у 09.20 часова.





ЗАМЕНИК СЕКРЕТАРА ОДБОРА	                 ПРЕДСЕДНИК

     Слађана Велимировић	                 Др Муамер Бачевац
